Il-Kummissjoni Ewropea qed thedded lil Malta li jekk f'xahar ma tirranġax is-sitwazzjoni tal-insib tal-għasafar tal-għana, hija tressaqha quddiem il-Qorti Ewropea għall-Ġustizzja. Fi stqarrija maħruġa mill-Unjoni Ewropea ntqal li l-Kummissjoni ħarġet Opinjoni Motivata (li hija t-tieni twissija uffiċjali wara l-Ittra ta' Intimazzjoni mibgħuta lill-Gvern Malti f'Diċembru li għadda) b'rabta mal-każ ta' ksur li l-Unjoni Ewropea fetħet kontra Malta fi tmiem is-sena l-oħra. Hija qed tappella lil Malta biex tapplika d-Deroga tal-Għasafar, maħruġa fl-2009, kif suppost, u biex twaqqaf il-prattika li tippermetti li jsir l-insib tal-għasafar tal-għana. Ġie spjegat li d-Deroga tal-Għasafar tirrikjedi li l-għasafar jiġu protetti, u tippermetti derogi fuq il-kaċċa u l-insib suġġetti biss għal kundizzjonijiet stretti sabiex tkun protetta l-bijodiversità. Il-Kummissjoni Ewropea spjegat kif f'Malta ġie awtorizzat l-insib tal-għasafar tal-għana għal raġunijiet ta' riċerka, wara li qabel kien jiġi permess dan it-tip ta' nsib għal raġunijiet rikreazzjonali. Il-Kummissjoni nnutat li d-deroga tal-insib għal riċerka tmur kontra d-deċiżjoni tal-Qorti tal-Ġustizzja li tipprojbixxi l-insib tal-għasafar tal-għana f'kundizzjonijiet simili għal dak li kien isir qabel ittieħdet din id-deċiżjoni. Wara ittra formali ta' avviż mibgħuta lill-awtoritajiet Maltin, it-tweġiba tagħhom ma tqisitx sodisfaċenti mill-Kummissjoni Ewropea. Għalhekk, il-KE ħadet id-deċiżjoni li tagħti lil Malta xahar ċans biex issolvi din il-kwistjoni. Inkella l-każ jista' jiġi riferut lill-Qorti Ewropea għall-Ġustizzja. Intqal li ngħata biss xahar żmien sabiex ma ssirx aktar ħsara irreparabbli lill-ambjent. Il-Ministeru għal Għawdex ħareġ stqarrija li fiha ħabbar li rċieva din l-opinjoni motivata mill-KE. Qal li l-Gvern se janalizza din l-opinjoni u jagħti t-tweġiba teknika u legali tiegħu. Stqarr li hu jibqa' kommess li jħares id-drittijiet tal-kaċċaturi u n-nassaba b'rispett sħiħ lejn il-liġi. F'Diċembru Il-KE se tieħu azzjoni kontra Malta fuq il-kaċċa u l-insib BirdLife tappella lill-PM biex ma jkunx il-kaġun li Malta tispiċċa l-Qorti Ewropea B'reazzjoni għal dan, il-BirdLife laqgħet din l-aħbar u qalet li hi ngħatat raġun li qiegħda tagħmel l-almu tagħha biex tħares l-għasafar. Il-Kap Eżekuttiv tal-BirdLife Mark Sultana qal: "Il-Gvern għandu deċiżjoni x'jieħu. Id-deċiżjoni t-tajba tkun li jwaqqaf il-prattika tal-insib għall-għasafar tal-għana darba għal dejjem. Jekk ma jagħmilx hekk, il-Prim Ministru Robert Abela se jkun il-kaġun li Malta terġa' tispiċċa fil-Qorti Ewropea biex tiddefendi l-indifensibbli. Minbarra li dan ikompli jiskredita r-reputazzjoni internazzjonali ta' Malta fejn jidħlu materji ambjentali, ikun ukoll ħela ta' flus mit-taxxi tal-poplu għal ftit voti fi żmien meta l-Gvern messu qed jinvesti biex ibiddel lil Malta f'ekonomija ħadra. Inħeġġu lill-Prim Ministru biex ikun kuraġġuż biżżejjed biex jara l-kitba fuq il-ħajt, u jieħu l-azzjoni opportuna." Aqra aktar 'Studju xjentifiku' qed jaħbi l-insib illegali – CABS "L-insib għandu jsir mingħajr il-ħtieġa ta' konfrontazzjoni kontinwa" – Il-PN Il-Partit Nazzjonalista rreaġixxa billi qal li jemmen li d-delizzju tal-insib għandu jiġi pprattikat mingħajr il-ħtieġa ta' konfrontazzjoni kontinwa. Huwa esprima s-solidarjetà man-nassaba li jridu jipprattikaw id-delizzju tagħhom b'mod sostenibbli. Il-PN kompla jgħid li se jaħdem biex jara li jiġu esplorati l-possibbiltajiet kollha li tagħti d-Direttiva Ewropa bħalma jsir f'pajjiżi oħra. Aqra wkoll BirdLife tikteb lill-UE fuq il-"mossa ddisprata" tal-Gvern li jiftaħ l-istaġun tal-insib Il-KE trid teqred il-kaċċa u l-insib minn Malta u Għawdex – FKNK Min-naħa tagħha, il-Federazzjoni Kaċċaturi Nassaba Konservazzjonisti (FKNK) akkużat lill-Kummissjoni Ewropea li bl-aġir tagħha qed turi li trid teqred il-kaċċa u l-insib mill-gżejjer Maltin. Fl-istess waqt, l-FKNK laqgħet l-istqarrija maħruġa mill-Ministeru għal Għawdex (billi l-kaċċa u l-insib jaqgħu taħt dan il-Ministeru), li l-Gvern hu kommess li jibqa' jħares id-drittijiet tal-kaċċaturi u n-nassaba. Il-Federazzjoni qalet li hi diżgustata mal-mod kif taħdem il-Kummissjoni, peress li fl-opinjoni tagħha, din waqgħet f'livelli li jmorru lil hinn minn kwalunkwe raġuni aċċettabbli. "Ma kienx biżżejjed li l-istess Kummissjoni baqgħet kompletament siekta fl-2003 waqt li l-kaċċaturi u n-nassaba Maltin u Għawdxin kienu qed jiġu mitmugħa gideb dwar x'kien se jiġri mill-passjonijiet soċjokulturali tagħhom waqt ir-Referendum biex Malta tissieħeb mal-Unjoni? Ma kienx biżżejjed li wara li ntefqu mijiet ta' eluf ta' ewro sabiex seħħ fitness check li kellu l-għan li jiddetermina jekk it-test tad-Direttivi tan-Ambjent Naturali għadhomx tajbin għall-iskop tagħhom u rriżulta li filwaqt li t-test għadu japplika għaż-żmien tal-lum jidher li hemm bżonn ta' iktar flessibbiltà fl-interpretazzjoni. Fejnha l-flessibbiltà Sur Kummissjoni?" staqsiet l-FKNK. L-FKNK ikkonkludiet li l-aġir tal-KE jmur lil hinn minn kull raġuni xjentifika u legali u juri li l-iskop veritier tal-Kummissjoni mhuwiex li tinstab is-soluzzjoni sodisfaċenti li titlob id-Direttiva tal-Għasafar, iżda li teqred kull tip ta' kaċċa u nsib tradizzjonali minn Malta u Għawdex. Taqbel li jieqaf l-insib tal-għasafar tal-għana? Ikkummenta hawn taħt jew ibagħtilna fuq info@newsbook.com.mt .td_uid_3_60c0e1cc9e173_rand.td-a-rec-img{text-align:left}.td_uid_3_60c0e1cc9e173_rand.td-a-rec-img img{margin:0 auto 0 0}